# La Llosa del Bisbe

La Llosa del Bisbe (en castellà i oficialment, Losa del Obispo, i en la parla xurra, La Losa) és un municipi del País Valencià de la comarca dels Serrans.

## Geografia

La vila està edificada al costat d'un barranc i els seus carrers són bastants planers. Els seus terrenys són generalment de naturalesa calcària del Cretaci i Juràssic. En la meitat nord-oest el relleu és muntanyenc, amb altures superiors a 600 m (turó de Talayuela, la Peña Roya i les llomes de la Creu i las Suertes). En l'altra meitat és menys accidentat i presenta la forma d'un glacis inclinat cap al sud-est, amb una altitud mitjana entre 400 i 350 m, sobre el qual s'estenen els terrenys de cultiu. De nord a sud corren els barrancs de Pilatos, Tarragón i la Cava, en l'origen del qual es troba la font de Santa María. Tots són de règim temporal i desemboquen en el riu Túria.

### Límits

El terme municipal de la Llosa del Bisbe limita amb els dels municipis de Xulilla, Domenyo i el Vilar (a la mateixa comarca),; i amb el de Loriguilla (a la del Camp de Túria).

### Accés

Es té accés, des de València, a través de la carretera CV-35.

## Història

En el seu terme municipal es troba un dels jaciments més importants del Bronze Valencià: la Atalayuela. Es tracta d'una muntanya al capdamunt de la qual es va excavar en 1946 un poblat, entre les restes del qual es va trobar una alabarda, un punyal, restes de diverses puntes de fletxa i altres materials, tots ells de coure, i fragments abundants de ceràmica llisa.
De data contemporània a la de la Atalayuela són les restes, principalment de ceràmica, trobades al Serral de la Horca. Dels començaments de la romanització són les ruïnes d'una vil·la rústica aparegudes en la partida de la Hoya de Gurrea, on també s'ha trobat ceràmiques, restes d'àmfora i maons.
La Llosa del Bisbe va nàixer en l'època de la Reconquesta. Les primeres notícies documentals que se'n tenen com a unitat municipal daten del rei Jaume I el Conqueridor, el qual va donar estes terres, juntament amb les del Vilar, a la dignitat arquebisbal de València, el 12 de març de 1271.
A l'origen, la Llosa va pertànyer, juntament amb el Vilar, a la Baronia de Xulilla. Però després de nombrosos conflictes i amb la mediació de l'Arquebisbe de València, Joan de Rocaberti, que va suplicar a la vila de Xulilla la independència del "Lloc" de Llosa, la segregació es va aconseguir amb caràcter definitiu el 7 de maig de 1795, per Resolució Real de Carles IV d'Espanya (el document de la qual està en poder de l'Ajuntament).

## Demografia

Evolució demogràfica :
| 1990 | 1992 | 1994 | 1996 | 1998 | 2000 | 2002 | 2004 | 2006 | 2007 | 2019 |
| 495 | 490 | 503 | 469 | 462 | 450 | 431 | 478 | 514 | 523 | 507 |

## Economia

Basada tradicionalment en l'agricultura. En el secà els cultius dominants són el garrofer, olivera, ametller i vinya. En la zona de regadiu els fruiters, d'entre els quals destaca en els últims anys les noves plantacions de tarongers. També compta amb mines de caolí.

## Política i govern
### Composició de la Corporació Municipal

El Ple de l'Ajuntament està format per 7 regidors. En les eleccions municipals de 26 de maig de 2019 foren elegits 5 regidors de Juntos por Losa (JPL) i 2 del Partit Popular (PP).
Eleccions municipals de 26 de maig de 2019 - la Llosa del Bisbe :
| Candidatura | Candidatura | Candidatura | Cap de llista | Vots | Vots | Regidors |
| | Juntos por Losa | | David Pérez Rodrigo | 229 | 70,25% | 5 (+5) |
| | Partit Popular | | Rosa Isabel Aguilar Navarro | 95 | 29,14% | 2 (-2) |
| | Altres candidatures | | | | | 0 ( -3) |
| | Vots en blanc | | | 2 | 0,61% | |
| Total vots vàlids i regidors | Total vots vàlids i regidors | Total vots vàlids i regidors | Total vots vàlids i regidors | 326 | 100 % | 7 |
| | Vots nuls | Vots nuls | Vots nuls | 8 | 2,40% | |
| Participació (vots vàlids més nuls) | Participació (vots vàlids més nuls) | Participació (vots vàlids més nuls) | Participació (vots vàlids més nuls) | 334 | 79,15%** | |
| Abstenció | Abstenció | Abstenció | Abstenció | 88* | 20,85%** | |
| Total cens electoral | Total cens electoral | Total cens electoral | Total cens electoral | 422* | 100 %** | |
| Alcalde: David Pérez Rodrigo (JPL) (15/06/2019) |||||||
| Fonts: JEC, JEZ Llíria, Periòdic Ara. (* No són vots sinó electors. ** Percentatge respecte del cens electoral.) |||||||

### Alcaldia

Des de 2019 l'alcalde de la Llosa del Bisbe és David Pérez Rodrigo, de Juntos por Losa (JPL).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Rafael Serral Francés | UCD | 19/04/1979 | -- |
| 1983–1987 | Rafael Serral Francés | OIV | 28/05/1983 | -- |
| 1987–1991 | Rafael Serral Francés | PSPV-PSOE | 30/06/1987 | -- |
| 1991–1995 | Benjamín M. Aparicio Cervera | PP | 15/06/1991 | -- |
| 1995–1999 | Benjamín M. Aparicio Cervera | PP | 17/06/1995 | -- |
| 1999–2003 | Benjamín M. Aparicio Cervera | PP | 03/07/1999 | -- |
| 2003–2007 | Benjamín M. Aparicio Cervera | PP | 14/06/2003 | -- |
| 2007–2011 | Benjamín M. Aparicio Cervera | PP | 16/06/2007 | -- |
| 2011–2015 | Benjamín M. Aparicio Cervera | PP | 11/06/2011 | -- |
| 2015–2019 | Benjamín M. Aparicio Cervera | PP | 13/06/2015 | -- |
| 2019-2023 | David Pérez Rodrigo | JPL | 15/06/2019 | -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

## Monuments

* Església de Sant Sebastià.
* Ermita dels Dolors.

## Festes locals

* Festes de Sant Sebastià. Se celebren el 20 i 21 de gener amb actes religiosos i populars.
* Festes de Sant Pere Màrtir de Verona . La primera setmana d'agost actes religiosos (destaca la romeria al Calvari i ermita de la verge dels Dolors) i actes populars.
* La Immaculada Concepció. El 8 de desembre.
* Setmana Santa. Organitzada per la Confraria dels Dolors.

## Notes

* ↑ Partit Socialista del País Valencià-PSOE, que no es presentà en 2019, perdé els 3 regidors obtinguts el 2015.
* ↑ OIV són les sigles d'Organización Independiente Valenciana.
* ↑ JPL són les sigles de Juntos por Losa.

## Referències

* ↑ Junta Electoral Central «Resolución de 17 de septiembre de 2019, de la Presidencia de la Junta Electoral Central, por la que se procede a la publicación del resumen de los resultados de las elecciones locales convocadas por Real Decreto 209/2019, de 1 de abril, y celebradas el 26 de mayo de 2019, según los datos que figuran en las actas de proclamación remitidas por cada una de las Juntas Electorales de Zona. Provincias: Toledo, Valencia, Valladolid, Zamora, Zaragoza, Ceuta y Melilla». Butlletí Oficial de l'Estat, 235, 30-09-2019, pàg. 107.462 [Consulta: 29 abril 2020].
* ↑ Junta Electoral de Zona de Llíria «Edicto de la Junta Electoral de Zona de Llíria sobre proclamación de candidaturas a las elecciones Locales convocadas el 26 de mayo de 2019» (pdf) (en castellà). Butlletí Oficial de la Província de València. Diputació Provincial de València [València], 82, 30-04-2019. Arxivat de l'original el 3 de juny 2020 [Consulta: 31 març 2020].
* ↑ Ara. «Eleccions municipals 2019. Losa del Obispo», 26-05-2019. [Consulta: 26 setembre 2020].
* ↑ Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Losa del Obispo. Històric de Govern Local». Portal d'informació ARGOS. [Consulta: 10 juny 2020].

## Enllaços externs

* Ajuntament de la Llosa del Bisbe
* Institut Valencià d'Estadística Arxivat 2010-06-18 a Wayback Machine..
* Portal de la Direcció General d'Administració Local de la Generalitat Arxivat 2008-05-26 a Wayback Machine..
* País Valencià, poble a poble, comarca a comarca, de Paco González Ramírez, d'on se n'ha tret informació amb el seu consentiment.